b'\n_START_ARTICLE_\nDing Baozhen\n_START_SECTION_\nBakgrunn og virke\n_START_PARAGRAPH_\nEtter \xc3\xa5 ha tatt graden jinshi, den h\xc3\xb8yeste grad i det keiserlige eksamenssystem, i 1853, ble han innvalgt i det prestisjefylte Hanlinakademiet. Han innehadde deretter en rekke viktige stilliner som prefekt i Yueyang og provinsdommer i Shaanxi. Under de kaotiske 1850- og 1860-\xc3\xa5rene spilte han ogs\xc3\xa5 en n\xc3\xb8kkelrolle i bekjempelsen av forskjellige oppr\xc3\xb8r i hjemprovinsen Guizhou og i det nordlige Kina, der Nian-oppr\xc3\xb8ret herjet._NEWLINE_Et av hans viktigste oppdrag var som guvern\xc3\xb8r for provinsen Shandong med sete i Jinan (1867\xe2\x80\x931876). Der var han engasjert i en rekke moderniseringsprosjekter, blant annet med \xc3\xa5 styrke landets stridsevne ved bedre v\xc3\xa5penproduksjon i Shandingarsenalet i Jinan. Han gjorde seg ogs\xc3\xa5 bemerket i 1869 ved \xc3\xa5 arrestere enkekeiserinnen Cixis favoritteunukk An Dehai for ulovlig reise og henrettet ham etter ordre fra Storr\xc3\xa5det i Den forbudte by. _NEWLINE_\xc3\x85rene 1876-1886 var han generalguvern\xc3\xb8r for Sichuan, der han arbeidet med \xc3\xa5 restaurere Dujiangyans irrigasjonssystem og med \xc3\xa5 reformere skattevesenet i provinsen. _NEWLINE_En statue av ham er satt opp i Erwangtempelet i Dujiangyan.\n_START_SECTION_\nKyllinghistorien\n_START_PARAGRAPH_\nI den vestlige verden er han kanskje mest kjent for \xc3\xa5 ha gitt navn til den popul\xc3\xa6re rett kung pao-kylling (Gongbao jiding), en rett fra sichuankj\xc3\xb8kkenet. Hans tittel var G\xc5\x8dngb\xc7\x8eo (\xe5\xae\xae\xe4\xbf\x9d), eller \xc2\xabbeskytter av keiserpalasset\xc2\xbb, og det er derfra matrettens navn er utledet. Den historie som fortelles om hvordan retten fikk sitt navn, synes \xc3\xa5 inneholde noen dikteriske friheter. Den begynner med Ding Baozhens barndom. Det var en gang han var ute og lekte, og falt i vannet. Han kunne ikke sv\xc3\xb8mme, men ble berget av en tilfeldig forbipasserende mann. Ding vokste opp, og ble med tiden mektig mandarin. Mens han var postert i Sichuan, bestemte han seg for \xc3\xa5 bes\xc3\xb8ke mannen som en gang hadde reddet hans liv._NEWLINE_Hjemme hos mannens familie ble han servert en rett med kylling stykket opp i kuber, pean\xc3\xb8tter og skarp sichuanpepper. Han likte smaken, spurte familiens kokk om resepten, og begynte \xc3\xa5 spise den p\xc3\xa5 jevnlig basis og servere den n\xc3\xa5r han selv hadde gjester. Retten ble kjent over hele Sichuan, og ble knyttet til sin ivrigste tilhenger - det vil si, til den mest vanlige tiltale som han var kjent under.\n_START_SECTION_\nAnnet\n_START_PARAGRAPH_\nDing Baozhen har etterlatt seg en del kalligrafi som er blitt ettertraktet blant kunstsamlere._NEWLINE_Ding Baozhen er farfar til geologen Ding Daoheng som samarbeidet med den svenske geograf og oppdagelsesreisende Sven Hedin. Ding Daoheng er kjent for \xc3\xa5 ha oppdaget mineralforekomstene i Bayan Obo.'